b'\n_START_ARTICLE_\nKlorpromazin\n_START_SECTION_\nZgodovina\n_START_PARAGRAPH_\nKlorpromazin so prvi\xc4\x8d sintetizirali 11. decembra 1950 ter je bil prvo zdravilo s specifi\xc4\x8dnim delovanjem proti psihozam. V nadaljnjem razvoju je predstavljal prototip za odkrivanje novih fenotiazinskih u\xc4\x8dinkovin. Klini\xc4\x8dno se je za\xc4\x8del uporabljati v 50-ih letih prej\xc5\xa1njega stoletja in je pomenil revolucijo v zdravljenju hudih du\xc5\xa1evnih bolezni, zlasti shizofrenije. Kmalu se je navdu\xc5\xa1enje nekoliko poleglo, saj so ugotovili, da zdravilo ne pomaga vsem bolnikom, izkazuje pa tudi \xc5\xa1tevilne ne\xc5\xbeelene u\xc4\x8dinke.\n_START_SECTION_\nUporaba\n_START_PARAGRAPH_\nKlorpromazin se je uporabljal za zdravljenje akutnih in kroni\xc4\x8dnih psihoz, vklju\xc4\x8dno s shizofrenijo in mani\xc4\x8dnimi epizodami bipolarne motnje ter z amfetamini spro\xc5\xbeenimi psihozami._NEWLINE_Uporabljal se tudi pri zdravljenju porfirije in kot del re\xc5\xbeima zdravljenja tetanusa. \xc5\xa0e vedno se uporablja za kratkotrajno bla\xc5\xbeenje hude tesnobnosti in psihoti\xc4\x8dne agresije. Druge indikacije uporabe so \xc5\xa1e hudo, dolgo \xc4\x8dasa trajajo\xc4\x8de kolcanje, hude oblike slabosti in bruhanja ter priprava na anestezijo. V nizkih odmerkih se je izkazal kot u\xc4\x8dinkovit tudi pri zdravljenju delirija pri bolnikih, hospitaliziranih z aidsom._NEWLINE_Nenamensko se ob\xc4\x8dasno uporablja tudi za zdravljenje hude migrene. V nizkih odmerkih se, obi\xc4\x8dajno v okviru paliativne oskrbe, uporablja za laj\xc5\xa1anje slabosti, povzro\xc4\x8dene z opioidi ter za oja\xc4\x8danje in podalj\xc5\xa1anje protibole\xc4\x8dinskega u\xc4\x8dinka opioidov._NEWLINE_Izkazal je tudi u\xc4\x8dinkovitost pri oku\xc5\xbebi s pra\xc5\xbeivaljo Naegleria fowleri, ki povzro\xc4\x8da meningoencefalitis.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nKlorpromazin kot nizkopotentni antipsihotik izkazuje ve\xc4\x8d antiholinergi\xc4\x8dnih u\xc4\x8dinkov (suha usta, sedacija, zaprtje ...) ter manj ekstrapiramidalnih ne\xc5\xbeelenih u\xc4\x8dinkov (parkinsonizmu podobni simptomi, distonija (mi\xc5\xa1i\xc4\x8dna kr\xc4\x8denja), akatizija (ob\xc4\x8dutek mi\xc5\xa1i\xc4\x8dne napetosti) ...) v primerjavi z visokopotentnimi antipsihotiki, kot je haloperidol. Med drugim povzro\xc4\x8da tudi ko\xc5\xbeni izpu\xc5\xa1\xc4\x8daj, ortostatsko hipotenzijo, povi\xc5\xa1anje ravni prolaktina ter posledi\xc4\x8dno izostanek menstuacije (amenoreja) ali spontano odtekanje mleka iz dojk pri \xc5\xbeenskah (galaktoreja).\n_START_SECTION_\nFarmakokinetika\n_START_PARAGRAPH_\nAbsorpcija iz prebavil je zelo odvisna od pH v \xc4\x8drevesju; antacidi in H2-antagonisti jo pomembno zmanj\xc5\xa1ajo. Zanj je zna\xc4\x8dilen izrazit u\xc4\x8dinek prvega prehoda (presnova v jetrih \xc5\xa1e reden dose\xc5\xbee sistemski krvni obtok). Najve\xc4\x8djo koncentracijo v plazmi dose\xc5\xbee po 2 do 4 urah, u\xc4\x8dinek traja od 4 do 6 ur.'